[ความประทับใจ / บรรยากาศ / บริการ]
ร้านนี้เพิ่งมาเปิดได้ไม่นานมากครับ ชื่อร้าน “ซางามิ” มาจากชื่อ “ซางาโนะ” ที่ตั้งอยู่ชานเมืองเกียวโตที่ยังคงความสวยงามของธรรมชาติและวัฒนธรรมอันเก่าแก่ไว้ได้ไม่ต่างกัน ซึ่งชื่อของร้านก็พยายามที่จะสื่อถึงสิ่งที่คนได้เรียนรู้จากซางาโนะนั่นก็คือการขัดเกลาและบ่มเพาะเนื้อแท้ของตนจนเปล่งประกาย เหมือนร้านอาหารที่แสดงออกถึงความจริงใจและจริงใจเป็นพิเศษให้แก่ลูกค้าครับ บรรยากาศร้านนี้ถือว่าสงบ และด้วยการใช้สีขาว และเฟอร์นิเจอร์ไม้สีอ่อนๆ ตามสไตล์ญี่ปุ่น ทำให้รู้สึกน่านั่ง แตกต่างจากร้านอื่นๆ ในชั้นเดียวกัน สำหรับบริการก็ปกติไม่ได้ขาดตกอะไร เหมาะสำหรับมาทานกันทั้งครอบครัว อย่างวันที่ไปทานก็เห็นหลายโต๊ะพาน้องตัวเล็กมาทานด้วยครับ 

[ราคา / ความคุ้มค่า]
วันนี้ 572 บาท ราคาที่โชว์ในบิลรวม VAT แล้ว แต่มาคิด Service Charge ก็แปลกดีเหมือนกันครับ ส่วนตัวคิดว่ารสชาติอาหารโอเค แต่ยังไม่ค่อยโดนเท่าไหร่ครับ ในราคาที่สูสีกับโอโตยะ ผมคงเห็นร้านนี้เป็นตัวเลือกรองครับ (ปล. เห็นโอโตยะโดนคอมเพลนบ่อยช่วงนี้ แต่สำหรับผมยังไม่เคยเจอกับตัวเอง ก็ยังอร่อยดีอยู่นะครับ)

[ที่ตั้งร้าน]
ชั้น 7 Central World อยู่หน้าห้าง Zen ฝั่งราชประสงค์

[เมนูที่สั่ง]
- Tempura Teishoku [260++] Teishoku จะเป็นแนวเซ็ตเมนู สามารถเลือกได้ว่าจะเอาโซบะแบบร้อนหรือเย็น เพื่อนเลือกโซบะร้อนครับ บอกว่าโอเค แต่เค้าไม่ชอบเทมปุระเพราะถึงจะกรอบใช้ได้ แต่อมน้ำมัน แล้วปลามีเหม็นคาวนิดๆ ผมได้ชิมเทมปุระผักก็รู้สึกว่าอมน้ำมันนิดๆ จริงๆ แต่อย่างน้อยก็ดีที่ชุบแป้งไม่หนามากครับ

- Katsutoji Teishoku [240++] ผมเลือกโซบะเย็น โซบะมีกลิ่นหอมอ่อนๆ ทางร้านบอกว่าเป็นโซบะที่ใช้วัตถุดิบ 100% จากฮอกไกโด มีเครื่องโมหินเอาไว้ทำเส้นที่สาขาวันละ 2 รอบ จึงรับประกันว่าลูกค้าทุกคนจะได้ทานเส้นโซบะที่สดใหม่ตลอดวัน ตอนเริ่มทานเส้นโซบะผมจะทานแบบไม่จุ่มซอสสึยุ (Tsuyu) จะได้กลิ่นโซบะชัดเจนที่สุด ต่อมาถึงจะจุ่มซอสนิดๆ ซัก 1/3 แล้วก็หลังๆ จะใส่ต้มหอมกับวาซาบิลงไปด้วย ก็จะได้รสชาติและความหอมที่ต่างออกไป ตอนหลังๆ ก็จะใส่โซบะลงไปหมดแล้วจิบซอสสึยุเลยครับ ส่วนเครื่องเคียงอย่างอื่นก็จะมีสาหร่าย ไข่ตุ๋น ผักดอง ก็รสชาติมาตรฐานครับ ส่วนคัตสึโทจิก็อร่อยใช้ได้ครับ หมูไม่ติดมันเยอะเท่าโอโตยะ แต่ก็นุ่มอร่อยสู้ไม่ได้ น้ำซุปก็กลมกล่อมใช้ได้ มีรสหวานนิดๆ